input: NEUVOSTON TÄYTÄNTÖÖNPANOPÄÄTÖS,
  annettu 7 päivänä marraskuuta 2014,
  Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä annetun täytäntöönpanopäätöksen 2011/335/EU soveltamisen jatkamisesta
  (2014/795/EU)
  EUROOPAN UNIONIN NEUVOSTO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1), jäljempänä ’alv-direktiivi’, ja erityisesti sen 395 artiklan 1 kohdan,
  ottaa huomioon Euroopan komission ehdotuksen,
  sekä katsoo seuraavaa:
  (1)
  Liettuan tasavalta pyysi kirjeessään, jonka komission pääsihteeristö kirjasi vastaanotetuksi 16 päivänä toukokuuta 2014, lupaa alv-direktiivin 287 artiklan 11 kohdasta poikkeavaan toimenpiteeseen jatkaakseen edelleen verovapautuksen antamista tietyille verovelvollisille, joiden kansallisena valuuttana ilmaistu vuosittainen liikevaihto on enintään 45 000 euroa Liettuan unioniin liittymispäivänä voimassa olleen muuntokurssin mukaan laskettuna, jäljempänä ’toimenpide’. Nämä verovelvolliset vapautettaisiin toimenpiteellä tietyistä tai kaikista alv-direktiivin XI osaston 2-6 luvussa tarkoitetuista arvonlisäveroon (alv) liittyvistä velvoitteista.
  (2)
  Komissio antoi 6 päivänä kesäkuuta 2014 päivätyllä kirjeellä Liettuan pyynnön tiedoksi muille jäsenvaltioille. Komissio ilmoitti 12 päivänä kesäkuuta 2014 päivätyllä kirjeellä Liettualle, että sillä oli kaikki hakemuksen arviointia varten tarvittavat tiedot.
  (3)
  Jäsenvaltioilla on jo käytettävissään alv-direktiivin XII osastossa tarkoitettu pienten yritysten erityisjärjestelmä. Jatkettava toimenpide poikkeaa alv-direktiivin XII osastosta ainoastaan siten, että verovelvollisen vuosittaisen liikevaihdon raja-arvo on erityisjärjestelmässä korkeampi kuin Liettualle alv-direktiivin 287 artiklan 11 kohdan nojalla sallittu 29 000 euron raja-arvo.
  (4)
  Liettualle annettiin neuvoston täytäntöönpanopäätöksellä 2011/335/EU (2) lupa myöntää 31 päivään joulukuuta 2014 poikkeustoimenpiteenä vapautus verovelvollisille, joiden vuosittainen liikevaihto on enintään 45 000 euroa. Koska tämä raja-arvo on vähentänyt pienten yritysten alv-velvoitteita, Liettualle olisi annettava lupa jatkaa toimenpidettä edelleen rajoitetun ajan. Verovelvolliset voivat edelleen päättää kuulua tavanomaisten alv-järjestelyjen piiriin.
  (5)
  Liettuan toimittamista tiedoista ilmenee, että poikkeuksen jatkamisella on vain vähäinen vaikutus lopullisessa kulutusvaiheessa kerättävien verotulojen kokonaismäärään.
  (6)
  Poikkeus ei vaikuta arvonlisäverosta kertyviin unionin omiin varoihin,
  ON HYVÄKSYNYT TÄMÄN PÄÄTÖKSEN:
  1 artikla
  Korvataan täytäntöönpanopäätöksen 2011/335/EU 2 artiklan toisessa kohdassa ilmaisu ”31 päivään joulukuuta 2014” ilmaisulla ”31 päivään joulukuuta 2017”.
  2 artikla
  Tätä päätöstä sovelletaan 1 päivästä tammikuuta 2015.
  3 artikla
  Tämä päätös on osoitettu Liettuan tasavallalle.
  Tehty Brysselissä 7 päivänä marraskuuta 2014.